Vrou sterk goed aan ná honde-aanvalRonelle Seitz in die hospitaal nadat haar honde haar aanval. (Foto: Verskaf) Die vrou van Limpopo wat deur haar gesin se honde verskeur is, sterk goed aan in die hospitaal. Ronelle Seitz (59) se kopvel is afgeruk en sy het verskeie bytmerke aan haar een been en voet opgedoen toe die gesin se honde haar “vir geen rede nie” aangeval het. “Dit gaan goed met Ronelle, onder omstandighede,” sê Tess Riekert, die familie se woordvoerder. “Sy sal weer vanoggend (Woensdag) ŉ opvolgoperasie ondergaan en sal vir die volgende paar maande elke twee weke ŉ operasie moet ondergaan,” sê Riekert. Maroela Media het vroeër berig dat Seitz reeds Sondag haar eerste operasie ondergaan het in die Netcare Hospitaal in Polokwane (Pietersburg). Die honde is reeds ná die voorval van kant gemaak. Omdat Seitz nie ŉ mediese fonds het nie, sou sy aanvanklik van die Netcare-hospitaal na ŉ staatshospitaal oorgeplaas word en die familie het gevra vir donasies om haar in die private hospitaal te hou. “Danksy die skenkings wat ons ontvang het, kan sy nou die opvolgoperasies in die Netcare-hospitaal ondergaan,” sê Riekert. Volgens Riekert het verskeie lede van die publiek die afgelope paar dae by die hospitaal opgedaag om Seitz te besoek. “Meeste van hulle was net nuuskierig. Omdat Ronelle baie rus moet inkry tussen die operasies het die dokter nou sy voet neergesit en gesê net naaste familie sal by haar toegelaat word,” sê Riekert.